غربی تراکیا تورک لری نین اهالی قورولوشو اوزرینده بؤیوک ضربه یاراتمیش خوصوصی بیر فاکتور یونان حؤکومتی نین بو اؤلکه نین وطنداش‌لیق قانونو متنینده 1955-1998 ایل‌لری آراسیندا موحافیظه ائتدیگی و اینسان حوقوق‌لارینا اساسدان ضیدّ اولان  " مادّه 19 "  اولموشدور. بو مادّه چرچیوه سینده یونان حؤکومتی نین  " ائتنیک باخیمدان "  یونان اولمایان وطنداش‌لارین وطنداش‌لیغینی فسخ ائتمه حاقی باقی قالمیش و غربی تراکیالی و یا اون ایکی آدالی تورک لر، آتا تورپاق‌لاریندا وطنداش‌لیق حوقوق‌لارینی بو مادّه داخیلینده ایتیرمیشدیلر. بو قانون 1998-جی ایلده کئچمیشی تلافی ائتمه‌دن قووّه دن قالدیریلمیشدیر.